કથ્થકમાં ક્રાંતિ લાવનાર મહાન નૃત્યકારો ભારતને મળ્યા તો અમેરિકન ડાન્સને ઇન્ફલુઅન્સ કરનારા મહાન ડાન્સરો પણ હતા. એમાં માર્થા ગ્રેહામનું નામ ટોપ ઉપર આવે. 70 વર્ષ સુધી સતત નૃત્ય કરનાર અને શીખવાડનાર માર્થા ગ્રેહામે અમેરિકન મોડર્ન ડાન્સની વ્યાખ્યા બદલી નાખી હતી એવું કહીએ તો કંઇ ખોટું નથી. વ્હાઇટ હાઉસમાં પર્ફોર્મ કરનારા તે પ્રથમ ડાન્સર હતા. પોતાના જીવનકાળ દરમિયાન તેમણે દોઢસોથી વધુ ડાન્સ કોરિયોગ્રાફ કરેલા. તેના ડાન્સમાં બેલેની છાંટ હતી. શરીરને સંકોચવું, ફુદરડી ફેરવીને સ્ટેજનો મોટો વિસ્તાર કવર કરવો જેવી ઘણી ટેક્નિક તેમણે ડેવલપ કરેલી. કલ્ચરલ એમ્બેસેડર તરીકે વિદેશ જનારા તે પ્રથમ ડાન્સર હતા. અમેરિકાનો સર્વોચ્ચ એવોર્ડ પણ તેમને મળ્યો હતો. તેમના ડાન્સમાં એક લાગણી હતી, તેમના જેવા ઇમોશનલ કોરિયોગ્રાફર ઇતિહાસમાં બહુ ઓછા થયા છે. તેમને મધર ઓફ મોડર્ન અમેરિકન ડાન્સ ટેક્નિક કહી શકાય.